กำลังซื้อภูธรสดใสเคทีซีเพิ่มยอดบัตร
เคทีซียันกำลังซื้อปีนี้ยังดี ตั้งเป้าโต 4 แสนใบ เพิ่มยอดใช้จ่าย 15% ตีปีกกำไรพุ่ง ปันผล 2.75 บาท
19 ก.พ. 2558

เคทีซียันกำลังซื้อปีนี้ยังดี ตั้งเป้าโต 4 แสนใบ เพิ่มยอดใช้จ่าย 15% ตีปีกกำไรพุ่ง ปันผล 2.75 บาท 
นายระเฑียร ศรีมงคล ประธาน เจ้าหน้าที่บริหาร บริษัท บัตรกรุงไทย (เคทีซี) เปิดเผยว่า การใช้จ่ายในประเทศยังมีแนวโน้มเติบโต จึงตั้งเป้าขยายบัตรเพิ่มอีก 4 แสนใบจาก 1.8 ล้านใบในปี ที่ผ่านมา โดยเน้นไปยังกลุ่มลูกค้าหัวเมืองใหญ่ 14 จังหวัด เพราะกำลังซื้อยังดีอยู่ ไม่ตก และลูกค้าระดับบนที่ปัจจุบันมีอยู่ 4,000 คน และตั้งเป้ายอดใช้จ่ายผ่านบัตรเครดิตและสินเชื่อบุคคลเพิ่มขึ้น 15% จากยอดคงค้างล่าสุดที่ 1.3 แสนล้านบาท
อย่างไรก็ตาม เคทีซียอมรับว่าปีนี้ การแข่งขันธุรกิจบัตรเครดิตรุนแรงขึ้น มีการเจาะกลุ่มลูกค้าคล้ายกัน คือลูกค้าระดับบนที่มีกำลังซื้อสูง และขยายไป ต่างจังหวัด โดยเคทีซีจะเน้นจุดแข็งด้านการท่องเที่ยวที่ลูกค้ายังใช้จ่ายดีต่อเนื่อง
สำหรับหนี้ที่ไม่ก่อให้เกิดรายได้ (เอ็นพีแอล) ปี 2557 ลดลงเหลือ 2.4% จาก 3% ในปีก่อนหน้า เพราะมีการติดตามหนี้เร็ว และหากมีสัญญาณหนี้เสียในลูกค้ากลุ่มใด ก็จะชะลอรับลูกค้ากลุ่มนั้นลง
ทั้งนี้ ในปี 2557 บริษัทมีกำไรสุทธิ 1,755 ล้านบาท เพิ่มขึ้น 96.24% จึงเสนอจ่ายปันผลให้ผู้ถือหุ้น 2.75 บาท